b'\n_START_ARTICLE_\nGP2 serija\n_START_SECTION_\nAutomobilis\n_START_PARAGRAPH_\nVisos \xc4\x8dempionato komandos naudoja t\xc4\x85 pat\xc4\xaf automobil\xc4\xaf. Jis surinktas i\xc5\xa1 Dallara va\xc5\xbeiuokl\xc4\x97s ir 4 litr\xc5\xb3 darbinio t\xc5\xabrio Renault V8 variklio. Variklio sukuriama galia apytiksliai lygi 580 AG (432,5 kW). Vienintelis GP2 serijos padang\xc5\xb3 tiek\xc4\x97jas\xc2\xa0\xe2\x80\x93 Bridgestone. Naudojamos trij\xc5\xb3 mi\xc5\xa1ini\xc5\xb3 glotnaus tipo padangos (mink\xc5\xa1tos, vidutin\xc4\x97s ir kietos), taip pat padangos \xc5\xa1lapioms va\xc5\xbeiavimo s\xc4\x85lygoms. Padangos, kuriomis bus lenktyniaujama konkre\xc4\x8diose lenktyn\xc4\x97se, parenkamos gamintojo ir \xc4\x8dempionato organizatori\xc5\xb3 prie\xc5\xa1 pat rengin\xc4\xaf._NEWLINE_2005\xc2\xa0m. bandym\xc5\xb3 duomenimis, GP2 automobilis iki 200 km/h \xc4\xafsib\xc4\x97g\xc4\x97ja per 6,7 s, o did\xc5\xbeiausias i\xc5\xa1vystomas greitis siekia 320 km/h.\n_START_SECTION_\nLenktyni\xc5\xb3 savaitgalis\n_START_PARAGRAPH_\nLenktyni\xc5\xb3 savaitgalio penktadieniais lenktynininkai turi 30 minu\xc4\x8di\xc5\xb3 trukm\xc4\x97s treniruot\xc4\x99 ir tokios pa\xc4\x8dios trukm\xc4\x97s kvalifikacinius va\xc5\xbeiavimus. Kvalifikacijoje nustatomos lenktyninink\xc5\xb3 starto pozicijos \xc5\xa1e\xc5\xa1tadienio lenktyn\xc4\x97ms, kuri\xc5\xb3 ilgis\xc2\xa0\xe2\x80\x93 180\xc2\xa0km. Lenktyni\xc5\xb3 met\xc5\xb3 kiekvienas lenktynininkas privalo padaryti sustojim\xc4\x85, kurio metu turi b\xc5\xabti pakeistos bent dvejos padangos._NEWLINE_Sekmadieniais vyksta 120\xc2\xa0km ilgio sprinto lenktyn\xc4\x97s. Lenktyninink\xc5\xb3 rikiuot\xc4\x97 sudaroma pagal \xc5\xa1e\xc5\xa1tadienio lenktyni\xc5\xb3 rezultatus, o pirmi 8 i\xc5\xa1d\xc4\x97stomi atvirk\xc5\xa1\xc4\x8dia tvarka.'